
	Παρουσίαση βιβλίου του Γιώργου Γεωργή

Η Συνάντηση Στρατή Τσίρκα Γιώργου Σεφέρη

Μια φιλία που βράδυνε

στο Σπίτι της Κύπρου

Την Πέμπτη 23 Ιουνίου 2016 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα, η παρουσίαση του βιβλίου του Γιώργου Γεωργή, Η Συνάντηση Στρατή Τσίρκα - Γιώργου Σεφέρη. Μια φιλία που βράδυνε,  που κυκλοφορεί από τις  Εκδόσεις Καστανιώτη. 
Για το βιβλίο θα μιλήσουν ο κ. Γιάννης Μπασκόζος, Διευθυντής του ηλεκτρονικού περιοδικού ο αναγνώστης και η κ. Κατερίνα Σχινά, δημοσιογράφος, κριτικός λογοτεχνίας.
Ο Γιώργος Σεφέρης και ο Στρατής Τσίρκας είναι δύο εμβληματικές φυσιογνωμίες της λογοτεχνίας µας, που η σχέση τους παραμένει άγνωστη στο πλατύ κοινό. Η γνωριμία τους ξεκίνησε στα χρόνια της Μέσης Ανατολής, μέσα από µια αντιπαράθεση, για να καταλήξει σε στενή φιλία. Ο Γιώργος Γεωργής, στο βιβλίο του «Η συνάντηση Στρατή Τσίρκα – Γιώργου Σεφέρη. Μια φιλία που βράδυνε», ιχνηλατεί, εντοπίζει και αναλύει αυτή τη σχέση μέσα από κείμενα και αρχειακό υλικό.

Ο Γιώργος Γεωργής γεννήθηκε στο Παραλίμνι, το 1948, και αποφοίτησε από το Ελληνικό Γυμνάσιο Αμμοχώστου. Απόφοιτος και Διδάκτωρ του Τμήματος Ιστορίας και Αρχαιολογίας του Πανεπιστημίου της Αθήνας. Υπηρέτησε ως Μορφωτικός Ακόλουθος στην Αθήνα κατά τα έτη 1982-1994 και 1997-2000. Πρώτος Διευθυντής του Σπιτιού της Κύπρου στην ελληνική πρωτεύουσα (1987-1993, 1997-2000).  Από το 1994 έως το 1997 υπήρξε Visiting Research Associate στο King’s College του Λονδίνου και συνεργάτης ερευνητής στο Κέντρο Επιστημονικών Ερευνών της Κύπρου. Αναπληρωτής Καθηγητής της Ιστορίας του Νεότερου Ελληνισμού στο Τμήμα Ιστορίας και Αρχαιολογίας του Πανεπιστημίου Κύπρου έως το 2015.  Σήμερα είναι Αναπληρωτής Καθηγητής Νεότερης Ιστορίας του Πανεπιστημίου Νεάπολις Πάφου. Ασχολείται συστηματικά με την Πολιτική και Διπλωματική Ιστορία του Ελληνικού Κράτους, με την Ιστορία του Κυπριακού εθνικού κινήματος, την Πολιτική Ιστορία της Κυπριακής Δημοκρατίας 1959-1974 και τον διπλωμάτη Σεφέρη. Έχει τιμηθεί με τον Ταξιάρχη του Φοίνικος της Ελληνικής Δημοκρατίας και με εύφημη μνεία της Πρυτανείας του Πανεπιστημίου Αθηνών. Έχει γράψει δώδεκα βιβλία και πολλά άρθρα σε συλλογικούς τόμους και περιοδικά. Πρέσβης της Κύπρου στην Ελλάδα, με παράλληλη διαπίστευση στη Ρουμανία, Βουλγαρία και Αλβανία, από το 2005 έως το 2010.

